ai4bharat/Pralekha huggingface dataset:
অর্থমন্ত্রক
মিজোরামে শহরাঞ্চলীয় পরিবহণে গতি আনতে ঋণ সহায়তা যোগাতে ভারত ও এশীয় উন্নয়ন ব্যাঙ্কের মধ্যে চুক্তি সাক্ষর
নয়াদিল্লী, ২৬ অক্টোবর, ২০২১
ভারতের উত্তর-পূর্বাঞ্চলীয় রাজ্য মিজোরামের রাজধানী শহর আইজলে শহরাঞ্চলীয় পরিবহণে গতি আনতে প্রকল্প প্রস্তুত খাতে অর্থ সহায়তার জন্য ভারত সরকার ও এশীয় উন্নয়ন ব্যাঙ্কের মধ্যে আজ ৪.৫ মিলিয়ন মার্কিন ডলারের একটি ঋণ চুক্তি স্বাক্ষরিত হয়েছে।
এই চুক্তিপত্রে স্বাক্ষর করেন কেন্দ্রীয় অর্থ মন্ত্রকের আর্থিক পরিষেবা দপ্তরের অতিরিক্ত সচিব শ্রী রজত কুমার মিশ্র এবং এশীয় উন্নয়ন ব্যাঙ্কের ভারতে নিযুক্ত নির্দেশক মিঃ তাকেও কোনিশি।
চুক্তি স্বাক্ষরের পর শ্রী মিশ্র বলেন, শহরাঞ্চলীয় পরিবহণ ক্ষেত্রে গতি আনতে এই কর্মসূচি আইজল শহরে পরিবহণের বাধা-বিপত্তি দীর্ঘমেয়াদী ভিত্তিতে দূর করতে সাহায্য করবে। সেইসঙ্গে শহরাঞ্চলীয় পরিবহণ ক্ষেত্রে ভবিষ্যৎ প্রকল্পগুলি খাতে আরও বিনিয়োগের সুযোগ গড়ে দেবে। আইজল শহরে পরিবহণে গতি বাড়াতে এশীয় উন্নয়ন ব্যাঙ্কের সঙ্গে আজ যে চুক্তি স্বাক্ষরিত হয়েছে তারফলে নগরোন্নয়নমূলক পরিকল্পনা গ্রহণ এবং পরিবহণ উন্নয়ন কৌশলের মধ্যে সঙ্গতি বজায় রাখা সহজ হবে। একইভাবে বিপর্যয় প্রতিরোধী ও জলবায়ু পরিবর্তনের মোকাবিলায় আধুনিক শহরাঞ্চলীয় পরিবহণ ব্যবস্থা অত্যন্ত কার্যকর হয়ে উঠবে বলে এশীয় উন্নয়ন ব্যাঙ্কের ভারতে নিযুক্ত আধিকারিক মিঃ কোনিশি অভিমত প্রকাশ করেন।
উল্লেখ করা যেতে পারে আইজল শহরে অপরিকল্পিত নগরায়ণের ফলে পরিবহণে গতি বিশেষভাবে ব্যাহত হচ্ছে। শহরের ছোট ছোট অপ্রশস্ত রাস্থা যানজট তৈরি করছে। এরফলে সড়ক নিরাপত্তার ওপর বিরুপ প্রভাব পড়ছে এবং সাধারণ মানুষের যাতায়াতে সমস্যা দেখা দিচ্ছে। তাই আইজল শহরের এই কর্মসূচি নেওয়া হচ্ছে।
উল্লেখ করা যেতে পারে এশীয় উন্নয়ন ব্যাঙ্ক এশিয়া ও প্রশান্ত মহাসাগরীয় অঞ্চলে এক সমৃদ্ধ, দীর্ঘস্থায়ী ও নমনীয় অর্থ ব্যবস্থার লক্ষ্য পূরণে অঙ্গীকারবদ্ধ। দারিদ্র দূরীকরণের লক্ষ্যে এশীয় উন্নয়ন ব্যাঙ্কের নিরন্তর প্রয়াস জারি রয়েছে। ১৯৬৬ সালে প্রতিষ্ঠিত এশীয় উন্নয়ন ব্যাঙ্কে সদস্য দেশের সংখ্যা ৬৮ এবং এই অঞ্চল থেকেই ৪৯টি সদস্য দেশ রয়েছে।
CG/ BD/NS
(Visitor Counter : 99
সংস্কৃতিমন্ত্রক
রাষ্ট্রীয় সংস্কৃতি মহোৎসবের দ্বিতীয় দিনে লোকশিল্পীদের নানা অনুষ্ঠানে অংশগ্রহণ
নয়াদিল্লী, ২৪ ফেব্রুয়ারি, ২০২১
কেন্দ্রীয় সংস্কৃতি মন্ত্রকের উদ্যোগে পশ্চিমবঙ্গের দার্জিলিং-এ ২২ তারিখ থেকে শুরু হয়েছে দ্বিতীয় পর্বের রাষ্ট্রীয় সংস্কৃতি মহোৎসব। কেন্দ্রীয় সরকারের এই ফ্ল্যাগশিপ কর্মসূচির মাধ্যমে এক ভারত শ্রেষ্ঠ ভারত এবং বৈচিত্র্যের মধ্যে ঐক্যের ধারণা প্রতিফলিত হয়েছে। মহোৎসবের দ্বিতীয় দিনে শ্যেন হাইরাপিট, কামরান খুরশিদ , উত্তর পূর্বাঞ্চলের ব্যান্ড ড্যানিয়াল ইংটি , সৌনক চট্টোপাধ্যায় ও স্যাপিয়ের ডান্স ট্রুপ অনুষ্ঠানে অংশগ্রহণ করে। এছাড়াও স্থানীয় নাচের দলগুলির সহায়তায় রাইসিলি নৃত্য, চ্যাব্রুং নৃত্য, থালি মারুনি এবং কুকুরি নৃত্য পরিবেশিত হয়েছে।
বিপুল সংখ্যক দর্শক এই অনুষ্ঠানগুলি উপভোগ করেন। তাঁরা বিভিন্ন স্টলে হস্তশিল্পীদের সঙ্গে আলাপচারিতায় মেতে ওঠেন এবং জিনিসপত্র কেনাকাটা করেন। দর্শকরা সৃজনশীল পরিবেশ উপভোগ করেছেন এবং ডোকরা সহ বিভিন্ন শিল্পের জিনিসের ছবি তুলেছেন।
কেন্দ্রীয় সংস্কৃতি ও পর্যটন দপ্তরের স্বাধীন দায়িত্বপ্রাপ্ত প্রতিমন্ত্রী শ্রী প্রহ্লাদ সিং প্যাটেল তিন দিনের এই মহোৎসব ২২শে ফ্রেব্রুয়ারি উদ্বোধন করেন। তিনি যুব সম্প্রদায়ের জন্য সংস্কৃতির গুরুত্বের কথা তুলে ধরেন এবং গ্রামাঞ্চল সহ বিভিন্ন এলাকার যুব শিল্পীদের এই মহোৎসবে কতটা সুবিধা হবে সেই প্রসঙ্গ উল্লেখ করেন।
ওড়িশি ভিশন অ্যান্ড মুভমেন্ট সেন্টারের নৃত্যশৈলী দিয়ে উৎসবের সূচনা হয়। এরপর ওড়িশি নৃত্যশিল্পী ডোনা গঙ্গোপাধ্যায়, স্যাক্সোফোন বাদক মাইকেল এবং শ্যেন হাইরাপিট সেদিনের অনুষ্ঠানে অংশগ্রহণ করেন।
সংস্কৃতি মন্ত্রকের ফ্ল্যাগশিপ কর্মসূচী রাষ্ট্রীয় সংস্কৃতি মহোৎসব ২০১৫ সাল থেকে শুরু হয়েছে। সাতটি আঞ্চলিক সাংস্কৃতিক কেন্দ্র এই উৎসবের আয়োজক। এক ভারত, শ্রেষ্ঠ ভারতের ভাবনাকে বাস্তবায়িত করতে মন্ত্রক এই ধরণের অনুষ্ঠান আয়োজন করে থাকে। একই সঙ্গে স্থানীয় শিল্পী ও হস্তশিল্পীদের জীবিকার সুবিধার জন্য নানা উদ্যোগ নেওয়া হয়। রাষ্ট্রীয় সংস্কৃতি মহোৎসব ২০১৫র নভেম্বর থেকে দিল্লি, বারাণসি, বেঙ্গালুরু, তাওয়াং, গুজরাট, কর্ণাটক, তেহরি ও মধ্যপ্রদেশে অনুষ্ঠিত হয়েছে। এই উৎসবের মাধ্যমে যুব সম্প্রদায়কে স্থানীয় সংস্কৃতি, বিভিন্ন জায়গার ঐতিহাসিক গুরুত্ব সম্পর্কে ধারণা দেওয়া হয়। রাষ্ট্রীয় সংস্কৃতি মহোৎসব পশ্চিমবঙ্গে আয়োজনের মধ্য দিয়ে বিবিধ সংস্কৃতির মধ্যে বন্ধন গড়ে তোলাই মূল উদ্দেশ্য।
প্রধানমন্ত্রীরদপ্তর
সুরাটে অগ্নিকান্ডের ঘটনায় মর্মাহত প্রধানমন্ত্রী
নয়াদিল্লি, ২৪ মে,, ২০১৯
প্রধানমন্ত্রী শ্রী নরেন্দ্র মোদী সুরাটে ভয়াবহ অগ্নিকান্ডের ঘটনায় মর্মবেদনা প্রকাশ করেছেন। দুর্ঘটনায় ক্ষতিগ্রস্হদের সম্ভাব্য সবরকম সহায়তা প্রদানে সচেষ্ট হওয়ার জন্য তিনি গুজরাট সরকার ও স্হানীয় কর্তৃপক্ষগুলিকে আহ্বান জানিয়েছেন।
প্রধানমন্ত্রী বলেন, “সুরাটে অগ্নিকান্ডের ঘটনায় আমি অত্যন্ত মর্মহত। শোকসন্তপ্ত পরিবারগুলির প্রতি সমবেদনা জানাই। আহতদের দ্রুত আরোগ্য কামনা করি। ক্ষতিগ্রস্হদের সম্ভাব্য সবরকম সহায়তা প্রদানের জন্য গুজরাট সরকার ও স্হানীয় কর্তৃপক্ষগুলিকে অনুরোধ করেছি।”
SSS/BD/NS
(Visitor Counter : 90
স্বাস্থ্যওপরিবারকল্যাণমন্ত্রক
ভারতে ক্রমবর্ধমান ভাবে এ পর্যন্ত ১২৭.৬১ কোটি করোনা প্রতিষেধক টিকা দেওয়া হয়েছে
গত ২৪ ঘন্টায় ০১.০৪ কোটি মানুষকে টিকার ডোজ দেওয়া হয়েছে
আরোগ্যের হার বর্তমানে হয়েছে ৯৮.৩৫ শতাংশ
গত ২৪ ঘণ্টায় নতুন করে আক্রান্তের সংখ্যা দাঁড়িয়েছে ৮ হাজার ৮৯৫
ভারতে সুস্পষ্টভাবে আক্রান্তের সংখ্যা ৯৯,১৫৫
সাপ্তাহিক ভাবে আক্রান্তের হার  বিগত ২১ দিন ধরে যা ১ শতাংশের নিচে
নতুন দিল্লি, ০৫ ডিসেম্বর, ২০২১
সারাদেশে গত ২৪ ঘন্টায় ১ কোটি ০৪ লক্ষ ১৮ হাজার ৭০৭ জনকে টিকা দেওয়া হয়েছে। কোভিড-১৯ টিকাকরণ কর্মসূচির উল্লেখযোগ্যভাবে অগ্রগতি হয়ে সামগ্রিকভাবে ১২৭.৬১ কোটি অতিক্রম করেছে।
এ পর্যন্ত পাওয়া তথ্য অনুযায়ী দেশে মোট এপর্যন্ত সামগ্রিকভাবে ১২৭ কোটি ৬১ লক্ষ ৮৩ হাজার ০৬৫ জনকে টিকা প্রদান করা হয়েছে। আজ সকাল ৭ টা পর্যন্ত এই রিপোর্ট পাওয়া গেছে।
এদিকে আজ সকাল ৭ টা পর্যন্ত পাওয়া রিপোর্টে জানা গেছে-
ভারতে এ পর্যন্ত ১ কোটি ০৩ লক্ষ ৮৪ হাজার ৫৪৯ জন স্বাস্থ্যকর্মী প্রথম ডোজ এবং ৯৫ লক্ষ ৪৫ হাজার ৩৩৩ জন কর্মী দ্বিতীয় ডোজ পেয়েছেন। অন্যদিকে, করোনার বিরুদ্ধে লড়াইয়ে অগ্রভাগে থাকা ১ কোটি ৮৩ লক্ষ ৮৯ হাজার ৭৮৫ জন কর্মী প্রথম ডোজ এবং ১ কোটি ৬৫ লক্ষ ৮৪ হাজার ৭৮৪ জন কর্মী দ্বিতীয় ডোজ পেয়েছেন। একইভাবে, ১৮-৪৪ বছর বয়সী ৪৬ কোটি ৬৭ লক্ষ ১০ হাজার ৬৯৫ জন প্রথম ডোজ এবং ২৪ কোটি ৩৯ লক্ষ ৯৮ হাজার ৭৩৬ জন দ্বিতীয় ডোজ পেয়েছেন। অন্যদিকে, ৪৫-৫৯ বছর বয়সী ১৮ কোটি ৬৭ লক্ষ ১৪ হাজার ৮৭৭ জন প্রথম ডোজ এবং ১২ কোটি ৫৯ লক্ষ ০৫ হাজার ৬১৫ জন দ্বিতীয় ডোজ পেয়েছেন।
এছাড়াও, ৬০ বছরের বেশি বয়সী ১১ কোটি ৬৮ লক্ষ ৮০ হাজার ৮৪৬ জন প্রথম ডোজ পেয়েছেন।
দ্বিতীয় ডোজ পেয়েছেন ৮ কোটি ১৯ লক্ষ ৭৬ হাজার ৮৪৫ জন।
অর্থাৎ মোট ১২৭ কোটি ৬১ লক্ষ ৮৩ হাজার ০৬৫ জন টিকার ডোজ পেয়েছেন।
করোনা প্রতিষেধক টিকা দান অভিযান নতুন পর্যায়ে সর্বজনীনভাবে ২১ জুন, ২০২১ থেকে শুরু হয়েছে। এই অভিযানকে সঠিকভাবে এগিয়ে নিয়ে যেতে ভারত সরকার বদ্ধপরিকর।
গত ২৪ ঘন্টায় সারাদেশে মোট ৬ হাজার ৯১৮ জন রোগী আরোগ্য হয়ে উঠেছেন।
করোনার জনিত অতিমারির শুরু থেকে এ পর্যন্ত ৩ কোটি, ৪০ লক্ষ, ৬০ হাজার ৭৭৪ জন আরোগ্য হয়ে উঠেছেন। আরোগ্যের হার বর্তমানে দাঁড়িয়েছে ৯৮.৩৫ শতাংশ।
দেশে গত ২৪ ঘন্টায় ৮ হাজার ৮৯৫ জন নতুন করে আক্রান্ত হয়েছেন। বিগত ১৬১ দিন ধরে দৈনিক আক্রান্তের হার ৫০ হাজারের নিচে রয়েছে। এজন্য কেন্দ্রীয় সরকারের পাশাপাশি রাজ্য এবং কেন্দ্রশাসিত অঞ্চলগুলির সরকারের ঐকান্তিক প্রচেষ্টা রয়েছে।
দেশে সুস্পষ্টভাবে আক্রান্তের সংখ্যা বর্তমানে দাঁড়িয়েছে ৯৯ হাজার ১৫৫। বর্তমানে সুস্পষ্টভাবে আক্রান্তের পরিমাণ ০.২৯ শতাংশ। মার্চ-২০২০-র পর যা সর্বনিম্ন।
গত ২৪ ঘন্টায় দেশে মোট ১২,২৬,০৬৪ টি নমুনা পরীক্ষা হয়েছে। এছাড়া সারাদেশে এ পর্যন্ত ৬৪ কোটি ৭২ লক্ষ  নমুনা পরীক্ষা হয়েছে।
বর্তমানে সাপ্তাহিক ভিত্তিতে আক্রান্তের হার ০.৮০ শতাংশ। যা বিগত ২১ দিন ধরে ১ শতাংশের নিচে। দৈনিক ভিত্তিতে এই হার আজ ০.৭৩ শতাংশ। দৈনিক ভিত্তিতে আক্রান্তের হার গত ৬২ দিন ধরে ২ শতাংশের নিচে রয়েছে। অন্যদিকে, দৈনিক ভিত্তিতে এই আক্রান্তের হার গত ৯৭ দিন ধরে ৩ শতাংশের নিচে রয়েছে।
CG/ SB
(Visitor Counter : 112
প্রধানমন্ত্রীরদপ্তর
অর্থমন্ত্রী ও কেন্দ্রীয় ব্যাঙ্কের গভর্নরদের তৃতীয় বৈঠকের নৈশভোজে মহিলা নেত্রীদের ছবি সকলের সঙ্গে ভাগ করে নিলেন প্রধানমন্ত্রী
নয়াদিল্লি, ১৭ জুলাই, ২০২৩
প্রধানমন্ত্রী শ্রী নরেন্দ্র মোদী ভারতের জি-২০ সভাপতিত্বে অর্থমন্ত্রী ও কেন্দ্রীয় ব্যাঙ্কের গভর্নরদের তৃতীয় বৈঠকের নৈশভোজে মহিলা নেত্রীদের ছবি সকলের সঙ্গে ভাগ করে নিয়েছেন।
কেন্দ্রীয় অর্থমন্ত্রী শ্রীমতী নির্মলা সীতারমনের একটি ট্যুইট সকলের সঙ্গে ভাগ করে নিয়ে প্রধানমন্ত্রী লিখেছেন, “বিশ্বে আমাদের ভবিষ্যৎ নির্ধারণে মহিলাদের গুরুত্বপূর্ণ ভূমিকা তুলে ধরার ক্ষেত্রে অত্যন্ত অনুপ্রেরণামূলক ছবি।"
CG/MP/SB……18_JULY_2023...……..
(
সংস্কৃতিমন্ত্রক
বিআইটিএম ড্রোন নির্মাণ কর্মশিবির আয়োজন করতে চলেছে
কলকাতা, ২০ সেপ্টেম্বর, ২০২১
বিড়লা ইন্ডাস্ট্রিয়াল অ্যান্ড টেকনলজিক্যাল মিউজিয়াম  আগামী ২৩ ও ২৪ অক্টোবর হাতে-কলমে ড্রোন নির্মাণ কর্মসূচির আয়োজন করতে চলেছে। দু’দিনের এই কর্মশিবির সকাল ১০টা থেকে বেলা ১টা পর্যন্ত চলবে।
এই কর্মশিবিরে মাল্টি-রোটার ড্রোন অ্যাসেম্বলি, ফিক্সড উইং গ্লাইডার মেকিং এবং ড্রোনের প্রকৃত উড়ান সম্পর্কিত বিষয়গুলিকে অন্তর্ভুক্ত করা হয়েছে। বিআইটিএম প্রাঙ্গণেই দু’দিনের এই কর্মশিবিরের আয়োজন করা হচ্ছে।
কর্মশিবিরে ষষ্ঠ থেকে দ্বাদশ শ্রেণীর পড়ুয়ারা অংশগ্রহণ করতে পারবে। প্রতিষ্ঠানের পক্ষ থেকে জানানো হয়েছে, ৩০ জন ছাত্রছাত্রী এই কর্মশিবিরে অংশগ্রহণ করতে পারবে। সামাজিক দূরত্ববিধি বজায় রাখার পাশাপাশি, যাবতীয় কোভিড-১৯ আদর্শ আচরণ-বিধি মেনে কর্মশিবির আয়োজন করা হচ্ছে। প্রায় দু’বছর পর প্রতিষ্ঠানের পক্ষ থেকে ছাত্রছাত্রীদের উপস্থিতিতে এই কর্মশিবির আয়োজন করা হচ্ছে।
(SSS/BD/DM/
বিজ্ঞানওপ্রযুক্তিমন্ত্রক
৫-৮ নভেম্বর পর্যন্ত আয়োজিত পঞ্চম ভারত আন্তর্জাতিক বিজ্ঞান উৎসব ২০১৯এর প্রচারমূলক কর্মসূচি
কলকাতা, ২৫ অক্টোবর, ২০১৯
এই প্রথম কলকাতায় অনুষ্ঠিত হতে চলেছে ‘ভারত আন্তর্জাতিক বিজ্ঞান উৎসব’। আগামী ৫-৮ নভেম্বর পর্যন্ত চলবে এই উৎসব। বিজ্ঞানকে শুধু গবেষণাগারে সীমাবদ্ধ করে রাখা নয়, তার সুফল সাধারণ মানুষের কাছে পৌঁছে দেওয়া এবং বাস্তব জীবনের কিভাবে প্রতিফলন ঘটানো যায় সেদিকে লক্ষ্য রেখেই এই পঞ্চম ভারত বিজ্ঞান উৎসবের আয়োজন করা হয়েছে।
কেন্দ্রীয় সরকারের বিজ্ঞান এবং প্রযুক্তি দপ্তর ও বিজ্ঞান ভারতীর যৌথ উদ্যোগে আয়োজিত এই উৎসব চলবে চারদিন। বিশ্ব বাংলা কনভেনশন সেন্টার, সায়েন্স সিটি, সত্যজিৎ রায় ফিল্ম অ্যান্ড টেলিভিশন ইন্সটিটিউট , বোস ইন্সটিটিউট এবং ইন্ডিয়ান ইন্সটিটিউট অফ কেমিক্যাল বায়োলজি- কেন্দ্রে বসবে এই বিজ্ঞান উৎসবের আসর। দেশ ও বিদেশের প্রায় ১২ হাজার ছাত্রছাত্রী এই উৎসবে যোগ দেবে।
আসন্ন ভারত আন্তর্জাতিক বিজ্ঞান উৎসবের প্রচারকে জোরদার করে তুলতে কলকাতায় আজ কেন্দ্রীয় সরকারের বিজ্ঞান এবং প্রযুক্তি দপ্তরের অন্তর্গত ন্যাশনাল অ্যাটলাস অ্যান্ড থিমেটিক ম্যাপিং অর্গানাইজেশন র উদ্যোগে প্রচারমূলক কর্মসূচির আয়োজন করা হয়। অনুষ্ঠানে সংস্হার অধিকর্তা শ্রীমতি তপতী বন্দ্যোপাধ্যায় বলেন এই উৎসবে ছাত্রছাত্রীদের পাশাপাশি বিজ্ঞানী, গবেষকরাও যোগ দেবেন। বিজ্ঞান ভিত্তিক ২৮টি বিষয় এই উৎসবে তুলে ধরা হবে। এবারের উৎসবে এই প্রথম দিবাঙ্গদের সুবিধার্থে বিজ্ঞানের বিভিন্ন বিষয় এবং কৃত্রিম মেধাসত্ত্বা বিষয়গুলি স্হান পেয়েছে। এর পাশাপাশি ভারতীয় মহাকাশ গবেষণা সংস্হা ইসরো, ডিআরডিও, ডিএই সহ বিভিন্ন সংস্হা তাদের গবেষণার বিষয় এবং বিভিন্ন মডেল এই উৎসবে তুলে ধরবে।
অনুষ্ঠানে প্রধান অতিথি হিসেবে উপস্হিত ছিলেন বিজ্ঞান ভারতীর জাতীয় সম্পাদক জয়ন্ত সহস্রবুদ্ধে।
CG/SS/NS
(Visitor Counter : 24
গ্রামোন্নয়নমন্ত্রক
কেন্দ্রীয় গ্রামোন্নয়ন ও পঞ্চায়েতি রাজ মন্ত্রী ভিডিও কনফারেন্সের মাধ্যমে ৬টি রাজ্যের প্রতিনিধিদের সঙ্গে গরিব কল্যাণ রোজগার অভিযানের অগ্রগতি নিয়ে পর্যালোচনা বৈঠক করলেন
নয়াদিল্লি, ১৪ জুলাই, ২০২০
কেন্দ্রীয় গ্রামোন্নয়ন ও পঞ্চায়েতি রাজ্য মন্ত্রী শ্রী নরেন্দ্র সিং তোমর আজ ভিডিও কনফারেন্সের মাধ্যমে গরিব কল্যাণ রোজগার অভিযানের অগ্রগতি নিয়ে ৬টি রাজ্যের গ্রামোন্নয়ন মন্ত্রী তথা উচ্চ পদস্থ আধিকারিকদের সঙ্গে পর্যালোচনা বৈঠক করেন। উল্লেখ করা যেতে পারে, প্রধানমন্ত্রী শ্রী নরেন্দ্র মোদী গত ২০শে জুন ৬টি রাজ্যের ১১৬টি জেলায় এই কর্মসূচি রূপায়ণের কথা ঘোষণা করেছিলেন। রাজ্যগুলি হ’ল – বিহার, উত্তর প্রদেশ, ঝাড়খন্ড, মধ্যপ্রদেশ, ওডিশা এবং রাজস্থান। কর্মসূচির আওতায় ১২৫ দিনের কর্মসংস্থানের সম্ভাবনা তৈরি করা হচ্ছে। এমনকি, ১১টি বিভিন্ন মন্ত্রকের অধীন ২৫টি ক্ষেত্রে কর্মসংস্থানের সুযোগ তৈরি হবে।
রাজ্য প্রতিনিধিদের সঙ্গে মতবিনিময় সভায় শ্রী তোমর বলেন, প্রবাসী শ্রমিকদের নিজেদের এলাকাতেই কর্মসংস্থানের সুযোগ করে দিতে সরকারের এই পদক্ষেপ। এই কর্মসূচি কেবল ফেরৎ প্রবাসী শ্রমিকদের কর্মসংস্থানের সুবিধাই প্রদান করবে না, সেই সঙ্গে গ্রামীণ অর্থনীতিকে মজবুত করতেও গুরুত্বপূর্ণ ভূমিকা নেবে। একই সঙ্গে, গ্রামাঞ্চলে স্থায়ী পরিকাঠামো গড়ে উঠবে, যা জীবন-জীবিকার মানোন্নয়ন ঘটাবে। কর্মসূচিটি রূপায়ণের পর থেকে কাজকর্মের অগ্রগতিতে সন্তোষ প্রকাশ করে শ্রী তোমর বলেন, কেন্দ্র ও সংশ্লিষ্ট রাজ্য সরকারগুলির সমন্বয়ের ফলে এই কর্মসূচি গ্রামাঞ্চলে আরও বেশি পরিকাঠামো গড়ে তোলার প্রক্রিয়া ত্বরান্বিত করবে।
এই কর্মসূচির সর্বাধিক সদ্ব্যবহারে সংশ্লিষ্ট রাজ্যগুলির মধ্যে প্রতিযোগিতামূলক মনোভাব গড়ে তোলার ওপর জোর দিয়ে শ্রী তোমর বলেন, প্রধানমন্ত্রী গ্রামীণ সড়ক যোজনার আওতায় গ্রামীণ সড়ক নির্মাণের তৃতীয় পর্যায়ের বরাতদান প্রক্রিয়া ত্বরান্বিত করার ওপর জোর দেন। করোনা মহামারীর সময় সাধারণ মানুষের কল্যাণে সরকারের গৃহীত পদক্ষেপগুলির কথা উল্লেখ করে গ্রামোন্নয়ন মন্ত্রী বলেন, এমজিএনআরইজিএ – এর আওতায় কেন্দ্রীয় সরকার অতিরিক্ত ৪০ হাজার কোটি টাকার সংস্থান করেছে। এছাড়াও, আত্মনির্ভর ভারত অভিযানের আওতায় ২০ লক্ষ কোটি টাকার বিশেষ প্যাকেজ ঘোষণা করা হয়েছে। এর পাশাপাশি, সরকার দরিদ্র মানুষকে প্রায় ৮ মাস বিনামূল্যে রেশন দেওয়ার সিদ্ধান্ত নিয়েছে।
আজকের ভিডিও কনফারেন্সে অংশগ্রহণকারী ৬টি রাজ্যের প্রতিনিধিরা গরিব কল্যাণ রোজগার অভিযান শুরু করার জন্য কেন্দ্রীয় সরকারের প্রতি কৃতজ্ঞতা প্রকাশ করে এই অভিযানের কার্যকর রূপায়ণের ব্যাপারে একাধিক প্রস্তাব দেন। এই প্রস্তাবগুলির প্রেক্ষিতে শ্রী তোমর জানান, রাজ্য প্রতিনিধিদের মতামত ও প্রস্তাবগুলিকে তাঁর মন্ত্রক যথাযথ গুরুত্ব দিয়ে দেখবে।
(CG/BD/SB
প্রধানমন্ত্রীরদপ্তর
ইস্টার উপলক্ষে জনগণকে শুভেচ্ছা প্রধানমন্ত্রীর
নতুন দিল্লি, ১৭ এপ্রিল, ২০২২
প্রধানমন্ত্রী শ্রী নরেন্দ্র মোদী ইস্টার উপলক্ষে জনগণকে শুভেচ্ছা জানিয়েছেন।
এক ট্যুইটে প্রধানমন্ত্রী বলেছেন, "ইস্টারের শুভেচ্ছা। আমরা ভগবান যীশু খ্রীষ্টের আদর্শ ও চিন্তা-ভাবনা তথা সামাজিক ন্যায় ও করুণার প্রতি তাঁর অগ্রাধিকারের কথা স্মরণ করি। আমাদের সমাজে খুশি ও সৌভ্রাতৃ্ত্বের চেতনার আরও প্রসার ঘটুক।"
CG/BD/AS/
(
ইস্পাতমন্ত্রক
কেন্দ্রীয় ইস্পাত মন্ত্রকের আওতাধীন রাষ্ট্রায়ত্ত সংস্থাগুলির 'বিবাদ সে বিশ্বাস' প্রকল্পের আওতায় বকেয়া কর প্রদান
নতুন দিল্লি, ১ এপ্রিল, ২০২০
কেন্দ্রীয় ইস্পাত মন্ত্রকের আওতায় একাধিক রাষ্ট্রায়ত্ত সংস্থা 'বিশ্বাস প্রকল্পের আওতায়' গত ৩১ মার্চ সরকারকে বকেয়া প্রদান করেছে। মূলত কর ফাঁকি দেওয়ার প্রবণতা দূর করে সঠিক সময়ে কর প্রদান, সরকারের আয় বাড়ানো, করদাতাদের কর সংক্রান্ত বিভিন্ন সমস্যার সমাধান এবং কর জরিমানা দূর করার জন্য সরকার এই প্রকল্প চালু করেছে।
গত ৩১ মার্চ 'বিবাদ সে বিশ্বাস' প্রকল্পের আওতায় রাষ্ট্রায়াত্ত সংস্থা সেল-৪৩.২৬কোটি, এন এম ডি সি-৬৯৭ .৯৬, আর আই এন এল-২৬.৫০, এম ও আই এল- ১.৭৮, কে আই ও সি এল- ০ .৬০ এবং জে কে এম ডি সি - ০.১১ কোটি টাকা দান করেছে।
(CG/SS
মানবসম্পদবিকাশমন্ত্রক
পুনেতে জি-২০ চতুর্থ শিক্ষা সংক্রান্ত কর্মীগোষ্ঠীর বৈঠকের প্রাক্কালে শিক্ষা মন্ত্রক দেশজুড়ে জনভাগিদারি অনুষ্ঠানের আয়োজন করেছে
৯ দিনে জনভাগিদারি কার্যক্রমে অংশগ্রহণ করেছেন ৫.০১ লক্ষ স্কুলের ১.১৯ কোটি পড়ুয়া ও ১৩.৯ লক্ষ শিক্ষক সহ বিভিন্ন গোষ্ঠীর ১৯.৫ লক্ষ মানুষ
জনভাগিদারি অনুষ্ঠানগুলি জি-২০, জাতীয় শিক্ষা নীতি এবং ভিত্তিমূলক সাক্ষরতা ও সংখ্যাজ্ঞান মিশনের প্রতি সংশ্লিষ্ট বিভিন্ন পক্ষের সচেতনতা বৃদ্ধি করবে এবং তাদের মধ্যে গর্ববোধের সঞ্চার করবে
নতুন দিল্লি, ১০ জুন, ২০২৩
ভারতের জি-২০ সভাপতিত্বের মূল লক্ষ্য হল জনসাধারণের সক্রিয় অংশগ্রহণ – প্রধানমন্ত্রী শ্রী নরেন্দ্র মোদীর এই ভাবনায় অনুপ্রাণিত হয়ে কেন্দ্রীয় শিক্ষা মন্ত্রক ভিত্তিমূলক সাক্ষরতা ও সংখ্যাজ্ঞান  কর্মসূচির প্রচার ও বিস্তারের লক্ষ্যে একগুচ্ছ উদ্যোগ নিয়েছে।
শিক্ষা মন্ত্রক সমস্ত রাজ্য ও কেন্দ্রশাসিত অঞ্চলের সঙ্গে অংশীদারিত্বের ভিত্তিতে সারা দেশে জনভাগিদারি অনুষ্ঠানের আয়োজন করছে। এর লক্ষ্য হল পড়ুয়া, শিক্ষক, অভিভাবক ও সংশ্লিষ্ট সব পক্ষের মধ্যে সচেতনতা সৃষ্টির পাশাপাশি জি-২০, জাতীয় শিক্ষা নীতি এবং ভিত্তিমূলক সাক্ষরতা ও সংখ্যাজ্ঞান কর্মসূচি নিয়ে তাদের মধ্যে গর্ববোধের সঞ্চার করা। এজন্য চলতি বছরের ১ থেকে ১৫ জুন বিভিন্ন কর্মশালা, প্রদর্শনী, আলোচনাচক্র ও সম্মেলন আয়োজনের পরিকল্পনা নেওয়া হয়েছে। সমাজের সর্বস্তরের মানুষ যাতে এর সঙ্গে সংযুক্ত হতে পারেন সেজন্য দেশজুড়ে বিভিন্ন রাজ্য, জেলা, ব্লক এবং স্কুল স্তরে এই অনুষ্ঠানগুলির আয়োজন করা হবে।
মহারাষ্ট্রের পুনেতে ১৯ থেকে ২১ জুন চতুর্থ শিক্ষা সংক্রান্ত কর্মীগোষ্ঠীর বৈঠকের আগে থেকে এই জনভাগিদারি অনুষ্ঠানগুলি শুরু হবে, শেষ হবে ২২ জুন, শিক্ষা মন্ত্রী পর্যায়ের বৈঠকের মধ্য দিয়ে।
মন্ত্রক আয়োজিত অনুষ্ঠানগুলির সুচি নিম্নরূপ :
• ১ থেকে ১৫ জুন, ২০২৩ – সব স্কুলে জি-২০ জাতীয় শিক্ষা নীতি এবং ভিত্তিমূলক সাক্ষরতা ও সংখ্যাজ্ঞান নিয়ে সচেতনতামূলক জনভাগিদারি অনুষ্ঠানের আয়োজন।
• ১৭ থেকে ২২ জুন, ২০২৩ – মহারাষ্ট্রের পুনেতে স্কুল শিক্ষা, উচ্চ শিক্ষা এবং দক্ষতা শিক্ষার সেরা নমুনাগুলি তুলে ধরতে প্রদর্শনী।
• ১৭ ও ১৮ জুন, ২০২৩ – ভিত্তিমূলক সাক্ষরতা ও সংখ্যাজ্ঞান নিয়ে ২ দিনের জাতীয় সম্মেলন।
জনভাগিদারিমূলক এই অনুষ্ঠানগুলি ইতোমধ্যেই বিপুল সাফল্য পেয়েছে। ৯ দিনে জনভাগিদারি কার্যক্রমে অংশগ্রহণ করেছেন ৫.০১ লক্ষ স্কুলের ১.১৯ কোটি পড়ুয়া ও ১৩.৯ লক্ষ শিক্ষক সহ বিভিন্ন গোষ্ঠীর ১৯.৫ লক্ষ মানুষ। এমন বিপুল সাড়া পাওয়া শুধু নজিরবিহীনই নয়, সাধারণ মানুষের মধ্যে এসম্পর্কে প্রবল আগ্রহেরও প্রতিফলন।
CG/SD/SKD
(Visitor Counter : 65
যুবওক্রীড়াবিষয়কমন্ত্রক
এশিয়ান গেমসে স্কোয়াশ-এ আরও ভালো ফল পাওয়ার জন্য মন্ত্রক ক্রিস ওয়াকারকে নিয়োগের অনুমোদন দিয়েছে
নতুন দিল্লি, ২৪ জানুয়ারি, ২০২২
যুব ও ক্রীড়া বিষয়ক মন্ত্রক চলতি বছরের শেষদিকে এশিয়ান গেমস এর জন্য ভারতীয় দলের বিদেশী কোচ হিসেবে বিশ্ব স্কোয়াশ চ্যাম্পিয়নশিপে দু'বারের পদক জয়ী ক্রিস ওয়াকারকে নিয়োগ করার অনুমোদন দিয়েছে।
ক্রিস ওয়াকার যিনি স্কোয়াশ এবং সাইক্লিংয়ে ইংল্যান্ডের হয়ে প্রতিনিধিত্ব করেছেন তাঁকে ১৬ সপ্তাহের জন্য নিয়োগ করা হবে।
ইংল্যান্ডের প্রাক্তন অধিনায়ক ওয়াকারের নিয়োগের জন্য স্পোর্টস অথরিটি অফ ইন্ডিয়া সিলেকশন কমিটি এবং ভারতের স্কোয়াশ রেকেট ফেডারেশনের পক্ষ থেকে সুপারিশ করা হয়েছে। ওয়াকার ১৯৯৭ সালে বিশ্ব ডাবলস স্কোয়াশ চ্যাম্পিয়নশিপে বিজয়ী হন। তিনি মার্কিন যুক্তরাষ্ট্রের স্থানান্তরিত হওয়ার পর সেখানে জাতীয় কোচ হিসাবে নির্বাচিত হন।
ভারতের কোচ হিসেবে নিয়োগ সংক্রান্ত বিষয়ে তিনি বলেন যে," টিম ইন্ডিয়ার সাথে কাজ করার জন্য আমি যথেষ্ট উত্তেজিত। আমি ফেডারেশন এর সাথে ঘনিষ্ঠভাবে কাজ করব এবং আমি চাই সমস্ত ভারতীয় স্কোয়াশ দলের খেলোয়াড়রা এই আসন্ন ইভেন্টগুলিতে তাঁদের সেরা পারফর্মেন্স দেখিয়ে আমাকে সাহায্য করুক। আমি সত্যিই সামনের বছরের জন্য অপেক্ষা করছি।"
ভারতের সৌরভ ঘোষাল, রবিন ট্যান্ডন এবং মহেশ মাঙ্গাওকারের সমন্বয়ে গঠিত স্কোয়াশ দলটি সম্প্রতি কুয়ালালামপুরে এশিয়ান টিম চ্যাম্পিয়নশিপে রানার্স আপ হয়েছে। জোস্না চিনাপ্পা, সুনয়না কুরুভিল্লা এবং ঊর্বশী যোশীর মিলিত মহিলা দল সেমিফাইনালে উঠেছে। ভারত চায় এবছর দুটি প্রধান ইভেন্টে আরো ভালো ফল করতে।
কমনওয়েলথ গেমস ২৮শে জুলাই থেকে ৮ই আগস্ট পর্যন্ত বার্মিংহামে অনুষ্ঠিত হবে। অন্যদিকে, আগামী ১০থেকে ২৫শে সেপ্টেম্বর পর্যন্ত চীনের হ্যাঞ্জুতে এশিয়ান গেমস অনুষ্ঠিত হওয়ার কথা রয়েছে।
ভারত ২০১৮ সালের কমনওয়েলথ গেমসে দুটি রৌপ্য পদক জয় করেছিল। অন্যদিকে, ২০১৮ সালের এশিয়ান গেমসে পাঁচটি পদক জয় করেছিল।
প্রফেশনাল স্কোয়াশ অ্যাসোসিয়েশনের ওয়ার্ল্ড রেংকিং অনুযায়ী পুরুষ বিভাগে ভারতের সৌরভ ঘোষাল ১৬ তম, রমিত ট্যান্ডন ৫০ তম, মহেশ মাঙ্গগাওকার ৫১ তম, বিক্রম মালহোত্রা ৭১ তম এবং ভেলাভান সেন্থিলকুমার ১২২ তম স্থানে রয়েছেন।
অন্যদিকে, মহিলাদের ক্ষেত্রে জোস্না চিনাপ্পা ১০ম, তানভি খান্না ৭৭ তম সুনয়না কুরুভিল্লা ১০৮ তম, আকাঙ্ক্ষা সালুন্খা ১৫৭ তম এবং উর্বশী যোশী ১৬৯ তম স্থানে রয়েছেন।
CG/ SB
(Visitor Counter : 74
যুবওক্রীড়াবিষয়কমন্ত্রক
খেলো ইন্ডিয়া যুব গেমসের তৃতীয় পর্বের উদ্বোধনী অনুষ্ঠান হবে জাঁকজমকের সঙ্গে
নয়াদিল্লি, ৮ জানুয়ারি, ২০২০
খেলো ইন্ডিয়া যুব গেমসের তৃতীয় পর্বের ফিরতি গণনা শুরু হয়ে গেছে। আগামী ১০ই জানুয়ারি থেকে ২২শে জানুয়ারি গুয়াহাটিতে এই গেমস অনুষ্ঠিত হবে। ১০ই জানুয়ারি ইন্দিরা গান্ধী স্টেডিয়ামে উদ্বোধনী অনুষ্ঠান হবে। সেখানে উপস্থিত থাকবেন অসমের মুখ্যমন্ত্রী শ্রী সর্বানন্দ সোনোয়াল, কেন্দ্রীয় যুব ও ক্রীড়া মন্ত্রকের স্বাধীন দায়িত্বপ্রাপ্ত প্রতিমন্ত্রী শ্রী কিরেন রিজিজু এবং অসমের গর্ব হিমা দাস সহ একঝাঁক তারকা অ্যাথলিট।
খেলো ইন্ডিয়া যুব গেমসের তৃতীয় পর্ব নিয়ে বলতে গিয়ে অসমের মুখ্যমন্ত্রী শ্রী সর্বানন্দ সোনোয়াল বলেছেন, তাঁরা এই অনুষ্ঠানের আয়োজন করতে পেরে গর্বিত। এই প্রতিযোগিতা ভারতের ক্রীড়াক্ষেত্রে বিপ্লব এনেছে। শ্রী কিরেন রিজিজু বলেছেন, ক্রীড়ার প্রতি যুব সমাজকে আকৃষ্ট করতে খেলো ইন্ডিয়া যুব গেমস গুরুত্বপূর্ণ ভূমিকা নিয়েছে। এই তৃতীয় সংস্করণে উত্তর-পূর্বের যুব সমাজের ওপর বিশাল প্রভাব ফেলবে।
এবারেই প্রথম লন বল এবং সাইক্লিং যুক্ত হয়েছে। গুয়াহাটি সহ আটটি কেন্দ্রে খেলাগুলি হবে। ৩৭টি রাজ্য এবং কেন্দ্রশাসিত অঞ্চলের প্রায় ৬,৮০০ অ্যাথলিট ২০টি বিভাগে অংশ নেবেন। সব মিলিয়ে এই গেমসে ১০ হাজার মানুষ যোগ দিচ্ছেন।
১০ই জানুয়ারি উদ্বোধনী অনুষ্ঠান বিশ্বমানের হবে বলে আশা করা হচ্ছে। ৪০০ জন শিল্পী এবং ৪০০-রও বেশি কারিগরি এবং অন্যান্য বিষয়ে সহায়ক মাঠে থাকবেন। আলো এবং প্রযুক্তির ব্যবহারে এক অসাধারণ অনুষ্ঠান হতে চলেছে। অসমের প্রাকৃতিক সৌন্দর্য ও সাংস্কৃতিক ঐতিহ্য তুলে ধরতে বিশেষ অনুষ্ঠান করা হবে। আদিবাসীদের জীবন এতে স্থান পাবে। উদ্বোধনী অনুষ্ঠানের অঙ্গ হিসেবে ‘ফিট ইন্ডিয়া মুভমেন্ট’ প্রদর্শিত হবে।
খেলো ইন্ডিয়া যুব গেমসের তৃতীয় সংস্করণে অসম সরকার অনেক কিছুই এই প্রথম করতে চলেছে যেমন, কলকাতা ও দিল্লি থেকে বিমানে অ্যাথলিটদের নিয়ে আসা হবে, সবুজ বাঁচাও অভিযানের অঙ্গ হিসেবে প্রতিটি ক্রীড়াকেন্দ্রে বৈদ্যুতিক গাড়ি থাকবে, প্রতিযোগিতার বিজয়ীরা খেলো ইন্ডিয়া বৃত্তি পাবেন। এর পাশাপাশি, অসম সরকারও নগদ পুরস্কার দেবে।
অতিথি সৎকারে বিশেষ নজর দিচ্ছে অসম সরকার যাতে যোগদানকারী খেলোয়াড় এবং কর্মকর্তারা বিশেষ অভিজ্ঞতা নিয়ে ফিরতে পারেন। এর জন্য শহরে ১০০টি হোটেল বুক করা হয়েছে। রেল স্টেশন, বাস টার্মিনাস ও বিমানবন্দরগুলিতে বিশেষ ডেস্ক বসানো হবে।
CG/AP/DM
(Visitor Counter : 99
প্রতিরক্ষামন্ত্রক
সশস্ত্র বাহিনীর আধুনিকীকরণের জন্য তহবিল
নয়াদিল্লী, ১১ ফেব্রুয়ারি, ২০২২
প্রতিরক্ষা পরিষেবার জন্য সশস্ত্র বাহিনীর আধুনিকীকরণে যে মূলধন বরাদ্দ করা হয়েছে সে বিষয়ে বিস্তারিত তথ্যঃ-
২০২১-২২ অর্থবর্ষে ১,১১,৪৬৩ কোটি ২১ লক্ষ টাকা বরাদ্দ করা হয়েছিল। ২০২২-২৩ অর্থবর্ষের জন্য ১,২৪,৪০৮ কোটি ৬৪ লক্ষ টাকা বরাদ্দের প্রস্তাব রাখা হয়েছে।
বরাদ্দকৃত তহবিলের অর্থ সশস্ত্র বাহিনীর বিভিন্ন প্রতিশ্রুত দায়ভার পূরণ এবং নতুন নতুন প্রকল্প কার্যকর করার ক্ষেত্রে ব্যয় করা হয়। প্রয়োজন হলে এই প্রকল্পগুলিকে বিশেষ অগ্রাধিকার দেওয়া হয়ে থাকে। সশস্ত্র বাহিনীর প্রস্তুতির জন্যঅর্থ বরাদ্দের বিষয়ে কোনোরকম আপোষ করা হয়না। গুরুত্বপূর্ণ ক্ষেত্রে যখনই প্রয়োজন হয় তখনই বিভিন্ন প্রকল্পকে অগ্রাধিকার দেওয়া হয়ে থাকে। প্রতিরক্ষা পরিষেবার বাজেটে সশস্ত্র বাহিনীর আধুনিকীকরণের জন্য অর্থ বরাদ্দ করা হয়ে থাকে। কৌশলগত অংশীদারিত্বের আওতায় নৌবাহিনীর জন্য বিশেষ হেলিকপ্টার এবং ডুবোজাহাজ সংগ্রহ করার পরিকল্পনা করা হবে।
লোকসভায় শ্রীমতী রীতা বহুগুনা জোশীর এক লিখিত প্রশ্নের জবাবে এই তথ্য জানিয়েছেন প্রতিরক্ষা প্রতিমন্ত্রী শ্রী অজয় ভাট।
(CG/CB/NS
প্রধানমন্ত্রীরদপ্তর
প্রধানমন্ত্রী মোদী ও মালদ্বীপের রাষ্ট্রপতি ভিডিও কনফারেন্সের মাধ্যমে যৌথভাবে মালদ্বীপেএকাধিক উন্নয়নমূলক প্রকল্পের সূচনা করলেন
নয়াদিল্লি, ০৪ ডিসেম্বর,২০১৯
প্রধানমন্ত্রী শ্রী নরেন্দ্র মোদী ও মালদ্বীপের রাষ্ট্রপতি ইব্রাহিম মহম্মদ সোলিহ্ ভিডিও কনফারেন্সের মাধ্যমে যৌথভাবে মালদ্বীপে একাধিক গুরুত্বপূর্ণ প্রকল্পের সূচনা করেছেন।
এই প্রকল্পগুলির মধ্যে রয়েছে – সম্পূর্ণ দেশীয় প্রযুক্তিতে ভারতে নির্মিত অত্যাধুনিক দ্রুতগামী জলযান ‘ফাস্ট ইন্টারসেপ্টর ক্র্যাফট্ - কামিয়াব’ মালদ্বীপকে উপহার দেওয়া হয়েছে। মালদ্বীপে রুপে কার্ড ব্যবহারের সূচনা, এলইডি বাতি দিয়ে সড়ক আলোকিতকরণ, অত্যন্ত কার্যকর ও ফলপ্রসূ সর্বজনীন উন্নয়নমূলক কর্মসূচি তথা মৎস্য প্রক্রিয়াকরণ কেন্দ্রের সূচনা।
রাষ্ট্রপতি পদে এক বছর পূর্ণ করার জন্য রাষ্ট্রপতি সোলিহ্-কে অভিনন্দন জানিয়ে প্রধানমন্ত্রী মোদী বলেন, ভারত – মালদ্বীপ সম্পর্কের ক্ষেত্রে বর্তমান বছরটি অত্যন্ত তাৎপর্যপূর্ণ।
শ্রী মোদী আরও বলেন, ভারতের ‘প্রতিবেশী সর্বাগ্রে নীতি’ এবং মালদ্বীপের ‘ভারত প্রথম নীতি’ সমস্ত ক্ষেত্রে দ্বিপাক্ষিক সম্পর্ককে মজবুত করেছে।
অত্যাধুনিক দ্রুতগামী জলযান ‘কামিয়াব’ প্রসঙ্গে প্রধানমন্ত্রী বলেন, এই জলযানটি মালদ্বীপের নৌ-নিরাপত্তা বাড়াতে সাহায্য করবে এবং নীল অর্থনীতি তথা পর্যটনের বিকাশেও গুরুত্বপূর্ণ ভূমিকা নেবে।
এই দ্বীপরাষ্ট্রবাসী মানুষের জীবন-জীবিকায় আরও সহায়তা প্রদানে যে কার্যকর ও ফলপ্রসূ সর্বজনীন উন্নয়নমূলক কর্মসূচিগুলি গ্রহণ করা হয়েছে, এর ফলে দুই দেশের অংশীদারিত্ব আরও মজবুত হবে বলে প্রধানমন্ত্রী আশা প্রকাশ করেন।
প্রধানমন্ত্রী মোদী মানুষের সঙ্গে মানুষের যোগাযোগকে দুই দেশের ঘনিষ্ঠ সম্পর্কের ক্ষেত্রে গুরুত্বপূর্ণ বিষয় হিসাবে উল্লেখ করে বলেন, মালদ্বীপে আগত ভারতীয় পর্যটকের সংখ্যা বেড়ে দ্বিগুণ হয়েছে। এমনকি, চলতি সপ্তাহে দিল্লি, মুম্বাই ও বেঙ্গালুরু থেকে সরাসরি তিনটি বিমান পরিষেবারও সূচনা হয়েছে। তিনি আরও বলেন, মালদ্বীপে রুপে পেমেন্ট কার্ডের মাধ্যমে আর্থিক লেনদেন শুরু হওয়ায় সেদেশ ভ্রমণে যাওয়া ভারতীয়রা লাভবান হবেন।
সেদেশে একটি ক্যান্সার হাসপাতাল এবং হুলহুল মালে’তে একটি ক্রিকেট স্টেডিয়াম গড়ে তোলার কাজ চলছে বলে জানিয়ে শ্রী মোদী বলেন, এই দ্বীপ রাষ্ট্রের ৩৪টি দ্বীপে পানীয় জল ও স্বচ্ছতা সম্পর্কিত কর্মসূচি শীঘ্রই শুরু হবে।
গণতন্ত্র ও উন্নয়নকে আরও নিবিড়তর করার জন্য মালদ্বীপের সঙ্গে ভারতের অংশীদারিত্ব অব্যাহত থাকবে বলে পুনরায় উল্লেখ করে প্রধানমন্ত্রী বলেন, ভারত মহাসাগরীয় অঞ্চলে শান্তি ও নিরাপত্তার ক্ষেত্রে উভয় দেশ পারস্পরিক সহযোগিতাকে আরও মজবুত করবে।
CG/BD/SB
(Visitor Counter : 62